ועדת הפנים ואיכות הסביבה, כנסת 15, פרוטוקול מספר 65, 2000-02-08 09:30

דוד אזולאי: כרגע ,ברשותך, אני רוצה להתייחס לטייבה, ואני מניח שתוך כדי דיון אנחנו נשמע על בתי הדין השרעיים.

דוד אזולאי: אולי באמת הגיע הזמן שהוועדה הזו תדון במכלול הבעיה של בתי הדין השרעיים, כי אני חושב שבתי הדין השרעיים ראויים לאותו מעמד, לאותו יחס של בתי המשפט.

דוד אזולאי: אני חושב שזה בית משפט, וזה בית משפט, והאזרח שבא צריך לקבל את אותו שירות, ואת אותה תחושה בדיוק כמו שהוא נמצא בבית משפט.

דוד אזולאי: בית הדין השרעי בטייבה מעסיק 4 פקידים, ולפי חשבון פשוט, אנחנו נראה שכל פקיד בממוצע משרת כ- 85,000 תושבים.

דוד אזולאי: המבנה הרוס, מאד לא מכובד, אין חדר המתנה, אין מזגנים.

דוד אזולאי: אני מתפלא, ואני אומר את זה לך , אדוני נשיא בתי הדין השרעיים, אני לא מחפש אשמים, אבל אני חושב שגם מי שנותן את השירות הזה, היה צריך פעם אחת ולתמיד להעמיד את הגורמים הנודעים בדבר.

דוד אזולאי: היו צריכים לנקוט בצעדים חריפים על מנת שידעו על המצב הקשה.

דוד אזולאי: אם לא הייתי מבקר במקום, כמה שיספרו לי, וכמה שיכתבו לי, לא הייתי מבין כמה המצב קשה באמת.

דוד אזולאי: מה צריך לעשות?

דוד אזולאי: הייתי נוקט בכל צעד שיגרום לזעזוע אצל משרדי הממשלה שנוגעים בדבר.

דוד אזולאי: זה לא יכול להיות.

דוד אזולאי: ברגע שיש שתיקה, כשיש הסכמה, אז זה אומר שאפשר לתת למצב הזה להימשך.

דוד אזולאי: לא מקובל עלי ש- 250,000 תושבים מקבלים שירות כל כך גרוע.

דוד אזולאי: לא מקובל גם שאדם שגר באום אל פאחם צריך להגיע עד לטייבה מרחק נסיעה ברכב של כ- 30, 45 דקות, אבל כאשר מדובר בתחבורה ציבורית זה יכול לקחת 3 או 4 שעות.

דוד אזולאי: הדברים האלה חייבים לקבל פתרון.

דוד אזולאי: שמעתי גם במסגרת מערכת הבחירות, שהייתי מסייר שם באזור, שמעתי בדיחה שהייתה נפוצה, שבאחד הימים השביתו את בית הדין בגלל שהמחשב התקלקל.

דוד אזולאי: זה היה מצחיק לשמוע דבר כזה.

דוד אזולאי: מערכת משפט שאין לה cd rom להכנסת נתונים נורמאלית כדי לתת שירות לציבור, אני יודע שיש גם רק תוכנה בערבית ואין תוכנה בעברית, אני לא רוצה להרחיב.

דוד אזולאי: יש פה נציגים של משרד הדתות, אני מאמין ואני מקווה, ואני תכף אתן להם להציג את הדברים, אני מקווה שהדברים הללו יבואו על פתרונם ובהקדם.

דוד אזולאי: יש לנו שר חדש, מר יצחק כהן, שהוא גם שר שמכיר, ורגיש לנושאים הללו, אני מאד מקווה שהדברים יקבלו עדיפות ראשונה.

דוד אזולאי: יחד עם זה אני יודע, ואתם גם יודעים, לא פחות ממני, שמשרד הדתות השקיע בבתי דין שרעיים אחרים, נדמה לי שרוב בתי הדין השרעיים עברו לבניינים חדשים, מכובדים, ואולי הבעיה היחידה שנותרה ללא פתרון היא בעיית טייבה, ואולי נשמע מכם על נצרת.

דוד אזולאי: אני יודע על טייבה שחבר הכנסת מוחמד כנעאן ואני היינו שם במסגרת הוועדה, ראינו והתרשמנו שהמצב מאד קשה.

דוד אזולאי: נכנסנו לעידן שנות ה- 2000, חשוב מאד שכשמדברים על הציבור, זה כולל את הציבור הערבי, ובמיוחד, על אחת כמה וכמה כשמדובר במערכת בתי דין שמתפקידם לתת שירות לציבור ומיוחד לציבור כל כך גדול של כ- 250,000 תושבים.

דוד אזולאי: לגבי פיצול בית הדין, נראה בהמשך לפי הדיון כאן, נראה אם יש צורך בדרישה לפצל את בית הדין או לא.

דוד אזולאי: אני מבקש מאדוני, כבוד נשיא בתי הדין השרעיים, מר אחמד נטור, בבקשה:

אחמד נטור: אני רוצה להודות לך בתחילה, אדוני היו"ר על שהואלת לזמן ישיבה מיוחדת על מצב בתי הדין השרעיים, וגם הגעת לטייבה, יחד עם הוועדה.

אחמד נטור: אנחנו מעריכים זאת.

אחמד נטור: אני רוצה להודות לחברי חבר הכנסת כנעאן על המאמץ הבלתי נלאה שהוא משקיע להעלאת הנושא הה על סדר היום.

אחמד נטור: אני מצטער שלא שר הדתות הגיע לכאן, יש פה נציג של המנכ"ל.

דוד אזולאי: אם צריך לפנות לשר הדתות אני מבטיח לך שאני אפנה.

אחמד נטור: מדובר כאן בערכאה שיפוטית שאמורה לקיים את הצדק כחלק בלתי נפרד ממכונת הצדק, כך צריך לראות אותה, כך צריך להתייחס אליה.

אחמד נטור: זה דבר שבציפור נפשו של הציבור, כי לא מדובר במשרד רגיל שנותן שירותים לציבור אלא, שהצלחתו נמדדת במידת אימון הציבור בו, חשוב מאד איך הוא נראה ואיך הוא מתפקד.

אחמד נטור: אני הולך לומר דברים קשים, אבל לפני כן אני אציין שלמרות המצב הקשה, שחלק מאתנו מכירים, בתי הדין משתדלים, במאמצים על טבעיים, לתת שירות כמה שהם יכולים לתת לציבור, ולכן ההספק של בתי הדין בסיום סכסוכים ומתן פסקי דין, במובן זה שהם גומרים את התיק לגמרי, בשנה שעברה היה 82% מבין התיקים שהובאו על שולחנות ובמות בתי הדין השרעיים.

אחמד נטור: 82% זהו הישג מרשים לכל הדעות.

אחמד נטור: 82% מהתיקים שנפתחו בשנה שעברה ונגררו מהשנה שלפניה, ב- 99, 82% מכל התיקים האלה, הסתיימו.

אחמד נטור: יש לנו סך הכל תיקים 10618, נפסקו מהם 8650, נותרו 1968, כאשר האחוז הוא 82%.

דוד אזולאי: עכשיו אתה מבין את הבעיה שלכם?

דוד אזולאי: אתם עובדים יותר מידי מהר.

דוד אזולאי: תעבדו לאט, תיצרו לחץ, תעשו בירוקרטיה, ותראה שהעסק יעבוד יותר טוב.

אחמד נטור: הבעיה היא שכשאתה שופט אתה חייב לקיים את הצדק.

אחמד נטור: בנוסף לכך אני רק אציין שבמחקר שנעשה, ואני השתתפתי בוגרים, באוניברסיטת תל-אביב, לגבי הגרושים והגרושות במגזר המוסלמי.

אחמד נטור: 51% מבין התיקים של הגירושים נפסקו בפחות מ- 6 חודשים.

אחמד נטור: 26% נפסקו ונגמרו בפחות משנה, 11% נמשכו עד שנתיים.

אחמד נטור: לגבי ההערה שלך, אדוני היו"ר, אני רוצה לומר, שבעשור האחרון ניהלנו, לא אגזים ואומר, מלחמה קשה ביותר על הדרישות שלנו לשנות את מצבנו.

אחמד נטור: במגבלות שלנו, כשופטים, והפקידים שלנו כעובדי מדינה עשינו אפילו יותר ממה שמצופה מאתנו.

אחמד נטור: יצאנו לכלי התקשורת, דבר שלא מקובל על ידי שופטים, וניהלנו עשרות דיונים בכנסת, בוועדת הפנים הזו, בוועדת ביקורת המדינה.

אחמד נטור: אני אגלה גם סוד, ביקשתי מאנשי משרד מבקר המדינה, לעשות ביקורת בבתי הדין השרעיים לפני 3 שנים אנשי המשרד עשו ביקורת והעלו את הדברים הקשים שהיו, והשאלה עכשיו באיזו מידה משרד הדתות קיים או תיקן את הליקויים שגילה מבקר המדינה.

אחמד נטור: יש דברים שתוקנו בכמה בניינים בבתי הדין, אבל זה לא העניין, זה לא הבניין, יש דברים הרבה יותר חשובים אם כי אני לא מזלזל בבניינים.

אחמד נטור: למשל, אני אעשה סקירה מהירה לגבי הבעיות: התקציב שמשרד הדתות מקצה מתקציבו לבתי הדין השרעיים הוא לא ברור.

אחמד נטור: ניסיתי במשך יומיים לברר במשרד התות מהו התקציב של השנה הזו, הגעתי אפילו לחשב, הוא אמר, אי אפשר לסמוך על מה שכתוב בחוברת, לא כדאי לסמוך על זה, לכן אני לא יודע מה התקציב, אבל אני כן יודע, שהכנסה שבתי הדין השרעיים הביאו למשרד הדתות בשנה שעברה הוא 2,332,709 שקלים.

אחמד נטור: במילים אחרות, לא אגזים אם אומר, שנוכל לנהל את עצמנו בעצמנו, אני אוכל לנהל את המערכת הזו בלי משרד הדתות.

דוד אזולאי: זה שווה בדיקה.

אחמד נטור: מחשוב.

אחמד נטור: אדוני ראש הועדה, גמרנו את שנות האלפיים, אנחנו באלף השלישי, עדין המחשבים שלנו משמשים אך ורק להדפסה.

אחמד נטור: איפה קורה כזה דבר?

אחמד נטור: ללא cd rom, ללא אפשרות לתת שיות ראוי לציבור שלנו, ללתת כתבי בית דין, להכין את כתב התביעה, לצעוד יחד עם העולם.

אחמד נטור: כאילו אנחנו חיים במדינה אחרת, בפלנטה אחרת.

אחמד נטור: למה שלא תקום יחידה מיוחדת למחשוב בבתי הדין השרעים?

אחמד נטור: למה אני צריך להיות תלוי בפקיד של משרד הדתות, שכולם יודעים שהוא לא יכול לתת את השירות.

אחמד נטור: רבותיי, מאז שפרש המנהל לפני שלוש שנים, באוגוסט, עדין לא מונה מנהל, זה עולה כסף למישהו?

אחמד נטור: זה מפריע למישהו למנות מנהל?

אחמד נטור: מי אמור לנהל את בתי הדין?

אחמד נטור: אנחנו כקאדים צריכים לנהל?

אחמד נטור: איפה קורה כזה דבר שלא ממנים מנהל לבתי דין, למערכת שיפוטית, זה דבר שגובל בזלזול.

אחמד נטור: עצם העובדה, שהמשרד לא רואה לנכון למנות מנהל, זה אומר דרשני.

אחמד נטור: זה לא עניין של תקציב, זה עניין של זלזול, שלאנשים לא אכפת מה שקורה עם הציבור הזה, ולא עם המערכת הזו.

אחמד נטור: דובר אין לנו, זה ברור לו יכול להגיב על ביקורת שנמתחת נגדו או על בית הדין שלו או על פסקי הדין שלו, צריך להיות מישהו חייב, שיתן תגובה לציבור, אין לנו ולא היה לנו אף פעם.

אחמד נטור: העובדים.

אחמד נטור: אני רוצה לומר לכם דבר מסמר שיער, יש לנו 37 עובדים בכל בתי הדין השרעיים.

אחמד נטור: רק 9 מהם עובדים תקנים.

אחמד נטור: 11 עובדים לפי חוזה.

אחמד נטור: 17 עובדים באמצעות חברת כוח אדם.

אחמד נטור: זה משהו שאי אפשר להעלות על הדעת.

אחמד נטור: אתמול, הבנות שעובדות בבית הדין לערעורים הודיעו לי שקיצצו מהשעות שלהם והגבילו אותם על 5 שעות ליום.

עזמי בשארה: מה זה הודיעו לך?

עזמי בשארה: אתה רוצה להגיד לי אדוני שלא מתיעצים אתך לפני שעושים דבר כזה?

אחמד נטור: אפילו לא הודיעו לי.

עזמי בשארה: אתה ידעת מהפקידות?

מוחמד כנעאן: איפה השר?

דוד אזולאי: יושב פה נציגו.

מוחמד כנעאן: השר לא הוזמן?

מוחמד כנעאן: הוא לא יכל להגיע?

דוד אזולאי: השר הוזמן, אך הוא הודיע שהוא לא יכול לבוא, לכן שלח את נציגו.

דוד אזולאי: בדרך כלל אנחנו מתחשבים בשרים.

עבד-אלמאלכ דהאמשה: אז הדיון בינינו לבין עצמנו, אין נציגים של הממשלה, ואין שרים.

דוד אזולאי: חבר הכנסת דהאמשה, זה דיון ראשון שאנו מקיימים בנושא הזה, לאחר ביקור הוועדה בטייבה, בפתיחה שלי, אמרתי דברים לא פחות קשים ממה שנאמרו כאן על ידי נשיא בתי הדין השרעים, ואני מודיע לך ידידי חבר הכנסת דהאמשה, אם אתה חושב שאעשה הנחות לשר, שיהיה לך ברור, אני לא עושה הנחות לאף אחד.

דוד אזולאי: אני יושב ראש הוועדה, וכפי שיש עניין לך או לשר לעשות תפקידו נאמנה, גם אני רוצה לעשות תפקידי נאמנה.

דוד אזולאי: לכן, אני מקבל את זה שהשר לא בא, אני מבטיח לך שהנושא הזה יקבל התייחסות רצינית, ואני מבקש גם תשובות, ולא רק דיון עקר ללא תוצאה.

דוד אזולאי: אחרת אני מודיע לך שלא הייתי מקיים את הדיון.

דוד אזולאי: כפי שאמרתי בתחילת דברי מי שביקש לקיים את הדיון זה חבר הנסת מוחמד כנעאן שפנה אלי לקיים דיון, ואני שמח על היוזמה ואני עושה את זה בשמחה.

דוד אזולאי: יכולתי לא לקיים את הדיון, אבל אני עושה את זה.

דוד אזולאי: נשאלת שאלה על יד חבר הכנסת עזמי בשארה, אני מבקש תשובה.

אחמד נטור: בעניין העובדים לא הודיעו לי, חבר הכנסת בשארה, ידעתי מהפקידות.

אחמד נטור: לא רק שלא התייעצו, גם לא הודיעו לי.

עזמי בשארה: מה יעשה הקאדי שלא גמר את העבודה?

עזמי בשארה: הוא באמצע התיק, היא תצא אחרי 5 שעות לביתה, מה יעשה השופט?

עזמי בשארה: והוא באמצע העבודה?

אחמד נטור: בקשר לעובדים, יש בעיה גם של דירוג המזכירים.

אחמד נטור: יש בעיה להביא כוח אדם מרמה ראויה, כמו שמקובל בבתי משפט.

אחמד נטור: יש לנו בעיה, שהדירוג של מזכירי בתי הדין איננו ראוי או איננו תואם לבתי המשפט.

אחמד נטור: אז יש דרישה, חד משמעית, להשוות את העובדים של בתי הדין השרעיים, על כל הדרגים, לאלה המקבילים להם בבתי המשפט.

אחמד נטור: יש לנו יועץ משפטי שהוא מנהל המחלקה המשפטית שלנו, שקבלנו עכשיו חדש דרך מכרז, תגיד להם מה הדרגה שלך?

אדם אבזק: א2' במקום א'5, אם היינו מקבלים א'5 היינו מסתפקים עד עכשיו למרות שיש הוראה.

אחמד נטור: צריך לציין שלקאדי אין סטאז'ר, אין לו עוזר, ואין לו מזכירה אישית, הוא פשוט עובד לבד עם הפקידים האלה שמינינו אותם, צריך לראות אותם ולדעת איך הם מתחלקים בעבודה.

דוד אזולאי: אבל הדברים הללו לא נולדו עכשיו, אלה דברים שודאי קיימים במשך שנים.

דוד אזולאי: אני שואל, האם הדברים הללו עלו בפורומים אחרים, האם הייתה התיחסות?

דוד אזולאי: לא הייתה התיחסות?

דוד אזולאי: אלה הדברים החשובים.

דוד אזולאי: זה שאתה מעלה זאת עכשיו הרי כולנו מזדהים עם הדברים.

אחמד נטור: גם בפני משרד מבקר המדינה, הדברים הובאו גם לפני כבוד השר, הובאו גם לפני המנכ"ל.

אחמד נטור: סגן מנהל בתי הדין כתב לשר לפני כמה חודשים סקירה והוא מנה את הדברים האלה.

אחמד נטור: אבל פשוט "אין מענה לקול קורא- קול קורא במדבר".

אחמד נטור: בעניין הבניינים, אמנם היה מעבר של רוב בתי הדין לבניינים חדשים, אבל עדיין יש לנו בעיה עם שני בתי דין בנצרת ובטייבה שצריכים טיפול מיידי.

מוחמד כנעאן: גם בעכו.

דוד אזולאי: איפה זה נמצא, ליד הסופרזול?

מוחמד כנעאן: ב"הום סנטר" זה במקום מסחרי.

אחמד נטור: לגבי מינוי קאדים.

אחמד נטור: אתם לא תאמינו, בכל מדינת ישראל היו 4 קאדים בתחילת שנות ה- 50.

אחמד נטור: כאשר שרתו את האוכלוסיה הערבית שהיתה באותו הזמן 120,000.

אחמד נטור: היום המוסלמים לבדם הם מליון נפש, והקאדים הם 7.

אחמד נטור: זה דבר שלא יעלה על הדעת.

עזמי בשארה: אני מציע לך לא להשתמש במילים "לא יעלה על הדעת" יחשדו בך שאתה פוליטיקאי.

חסן אל אסדי: אני רוצה לתת לך דוגמא מבית הדין של עכו.

חסן אל אסדי: בשנות ה- 70 היו 150 תיקים והיה קאדי אחד.

חסן אל אסדי: כרגע, בשנת 2000 יש 1300 תיקים ויש רק קאדי אחד.

אחמד נטור: בבית הדין בחיפה מעולם לא נתמנה קאדי מיוחד.

אחמד נטור: חיפה זה כולל חיפה ואזור חיפה.

אחמד נטור: ביפו עדין אין קאדי מיוחד.

דוד אזולאי: הקאדי מטייבה נוסע לשם.

אחמד נטור: כל מיני תרופות כאלה וטיפולים של אקמול.

אחמד נטור: כאילו לא מדובר במערכת שיפוטית אלא מדובר באיזה פקיד שאומרים לו, לך תסתום את החור הזה ותחזור.

אחמד נטור: אבל הוא צריך לשבת לקרוא את התיק לחשוב, ולקיים את הצדק.

אחמד נטור: לשפוט דין צדק.

אחמד נטור: לא ייתכן כזה דבר.

אחמד נטור: בבית הדין לערעורים יש שלושה קאדים, וכאשר מישהו חולה, נפטר, בחוץ לארץ, פסול מלדון, אין מישהו אחר שיכול להיכנס במקומו.

אחמד נטור: צריך לפתור גם את הבעיה הזו ולמנות עוד אחד בבית הדין לערעורים ושני קאדים נוספים אחד לחיפה קבוע, אחד ליפו קבוע ואחד נוסף נייד במקום מישהו שיכול להעדר או איננו מתפקד מסיבה זו או אחרת, שישמש במקומו כמחליף.

אחמד נטור: כפי שאמרת, אדוני היושב ראש, צריך לפתוח בית דין מיוחד באופן מיידי באום אל פאחם.

אחמד נטור: לא יתכן שבית דין מיוחד, עם חצי קאדי, עם פקיד אחד משרתים 300,000 נפש במשולש.

אחמד נטור: זה דבר בלתי אפשרי, צריך להקים עוד בית דין חדש, וצריך למנות כמובן קאדי נוסף.

אחמד נטור: אני רק רוצה להצביע על הכאב שיש לנו, אני וחברי הקאדים, לעיתים אני פשוט לא מבין מדוע לא מקיימים את חובתם במשרד.

אחמד נטור: למשל, אין לנו ועדת משמעת לטוענים השרעיים, אין לנו ועדת משמעת לקאדים, דבר שלא עולה כסף, מדוע לא מתמנות ועדות כאלה?

אחמד נטור: כאשר יש לי תקן של קאדי לחיפה, ותקן של קאדי ביפו, מדוע לא מתפרסם על ידי השר, בילקוט הפרסומים, הודעה על הצורך במינוי קאדים, כדי שנוכל למנות אותם.

אחמד נטור: הרי בבתי המשפט ממנים את השופט לפני שהמקום מתפנה, כדי שלא יהיה פער, שלא יהיה חסרון, אז מדוע לא עושים את זה?

אחמד נטור: שנים אנחנו מחכים עד שממנים את הקאדי.

אחמד נטור: במקרה הזה אני אציין שבמחקר שנעשה לגבי הייצוג בבתי הדין השרעיים, יש לנו 11% אשר השתמשו בשירותו של טוען שרעי.

אחמד נטור: 46% השתמשו בשרותיו של עורך דין, 35% ייצגו את עצמם, השאר יוצגו על יד קרובים.

אחמד נטור: לגבי שביעות הרצון מהייצוג, כאשר הסולם היה 5.

אחמד נטור: 3.2 הייתה מידת שביעות הרצון מעורכי דין.

אחמד נטור: 2.6 מתוך 5 הייתה שביעות רצון מטוען שרעי, הנמוכה ביותר, כאשר מקרובים 3.8 ומייצוג עצמי 3.8.

אחמד נטור: זאת אומרת שביעות הרצון מיצוג על ידי טוען שרעי הוא הנמוך ביותר.

אחמד נטור: זה אומר שאנחנו צריכים לבדוק את דרך הסמכת הטוענים השרעיים, צריך לתקן את התקנות, וצרך לקיים השתלמויות, וצריך לבדוק את עצמנו, אבל בראש ובראשונה, מדוע לא תקום ועדת משמעת לטוענים השרעיים, כאשר יש תלונות עליהם.

אחמד נטור: יש לי גם בקשה מחברי הכנסת, כמה פעמים היו הצעות לתיקון חוק הקאדים.

אחמד נטור: פעם זה נכשל, והפעם זה עדין לא נגמר, ואני שואל רבותי, למי זה מזיז שהקאדי שישמש את בתי הדין השרעיים יהיה משכיל יותר, רצוי יותר?

אחמד נטור: ברמה גבוהה יותר?

אחמד נטור: זה מזיק למישהו?

אחמד נטור: אז מדוע הכנסת לא מקבלת הצעת חוק שבאה לשפר את המעמד, ולהרים את הרמה המקצועית של בתי הדין?

אחמד נטור: זה יהיה לשביעות רצון כולם.

אחמד נטור: חוק שחוקק בשנת 61, חוק אומלל לכל הדעות, מכל בחינה שהיא, פשוט מסרבים לתקן אותו לטובת מי?

אחמד נטור: מדוע?

אחמד נטור: אינני מבין.

אחמד נטור: השתלמויות.

אחמד נטור: משרד הדתות מעולם לא קיים השתלמות לקאדים.

אחמד נטור: נאלצתי לפנות למכון להשתלמות שופטים וביחסים אישיים הם באו לקראתנו ונתנו לנו להצטרף להשתלמות של שופטים ואכן עשינו כמה פעמים.

אחמד נטור: בפעם האחרונה ההשתלמות התבטלה בגלל חוסר תקציב, שלהם, לא של משרד הדתות.

אחמד נטור: משרד הדתות מעולם לא עשה השתלמות כזו, והשאלה מדוע.

אחמד נטור: יחידת סיוע.

אחמד נטור: למה הציבור שפונה לבתי הין לעניני משפחה ראוי לקבל שירות של יחידת סיוע, אבל בתי הדין השעיים, שמטפלים באותו ציבור אינם ראוים לאותו שירות.

עבד-אלמאלכ דהאמשה: אני חושב שהטעות שלך, שאתה חושב שבאמת מתיחסים אליכם כאל בתי דין וכאל מחלקה משפטית, וזה יסוד הטעות.

עבד-אלמאלכ דהאמשה: אתם מחלקה קטנה של משרד הדתות, פקידונים קטנים של משרד הדתות.

אחמד נטור: אין לנו גם יחידת אבטחה כפי שקיים בבתי משפט, אנחנו צריכים יחידת אבטחה, ולא שומר שאיננו יודע לשמור על עצמו.

אחמד נטור: אני אגיע לנקודה שחבר הכנסת דהאמשה העלה, הגענו למשרד הדתות במקרה, היינו צריכים להיות מערכת שיפוטית, אנחנו צריכים להיות במשרד מקצועי, ביקשתי להפרד ממשרד הדתות ולהיות יחידת סמך ניפרדת, והבקשה הזו, למרות שהתקבלה על ידי השר שיטרית דאז, נדחתה על ידי משרד האוצר.

אחמד נטור: למרות שנתקבלה החלטה כן להפריד אותנו כיחידת סמך נפרדת על ידי ועדת שרים, עדין משרד הדתות דחה את הבקשה הזו אז מצד אחד הוא לא מקיים את חובתו, ומצד שני הוא לא מאפשר למישהו אחר לקיים.

אחמד נטור: אני קורא להיפרד בכלל מהממשלה, אני קורא להיפרד מהרשות המבצעת, רשות שופטת חייבת להיות ניפרדת, זה העיקרון הגדול של הפרדה בין הרשויות.

אחמד נטור: אני אומר עוד דבר קשה, יש לי הרגשה שם הדבר הזה לא ייעשה, המוסלמים יפנו להקים מערכת שרעית אלטרנטיבית.

אחמד נטור: הם לא זקוקים לדבר הזה.

דוד אזולאי: בפתיחת דברי חשבתי באמת שאני יודע, אבל מהדברים ששמענו כאן מנשיא בתי הדין, אני חושב שהמצב מאד קשה ואף גובל בשערוריה, והייתי מגדיר זאת כקטסטרופה.

דוד אזולאי: גם במקומות אחרים יש מצבים קשים, אבל אני בטוח שאין מצב כזה קשה בשום מוסד שיפוטי במדינת ישראל.

דוד אזולאי: זאת תעודת עניות למדינת ישראל, שבשנות ה-2000 ובאלף השלישי שנכנסנו אליו יש עדיין מצבים כל כך קשים.

דוד אזולאי: אני רוצה להפנות מכאן קריאה, עוד לפני ששמעתי את נציג משרד הדתות, אני רוצה להפנות קריאה לשר הדתות להקים ועדה מיוחדת שתבדוק את הנושא ולעשות ראורגניזציה בכל הקשור לבתי הדין השרעיים, והוועדה לא צריכה לתת את מסקנותיה בתוך 3 או 4 שנים, זה חייב להיות באופן מיידי, ואנחנו כוועדה נצטרך לעקוב אחרי זה.

דוד אזולאי: זו תהיה אחת ההחלטות בסוף הדיון.

דוד אזולאי: אני מבקש את מר שמעון רוקח נציג משרד הדתות.

שמעון רוקח: שמי שמעון רוקח, חלק מהאנשים מכירים אותי, אני מנהל את אגף הביטחון במשרד הדתות.

עזמי בשארה: סליחה מה התפקיד?

שמעון רוקח: מנהל אגף הביטחון.

שמעון רוקח: מאחר וכרגע אין לנו סמנכ"ל במנכ"לות, השר ייפה את כוחי לטפל בנושאים לה, ולהשיב עד כמה שאני יכול.

דוד אזולאי: מר רוקח, אני רוצה להגיד לך, זה לא בושה אם אין לך נתונים, אתה יכול להגיד שאין לך נתונים, האמן לי, אני מעדיף לקל את זה ברוח טובה ובהבנה, מאשר לקבל כאן נתונים לא מדויקים ואחר כך אנחנו נמצאים במצב לא נעים.

מוחמד כנעאן: איפה האופוטרופוסים של המוסלמים במשרד הדתות?

מוחמד כנעאן: לפחות אלה שיגיעו.

עזמי בשארה: אני חושב שזו העלבה גם לנו וגם לכבוד השופט, שכתשובה על הצעה של חבר הכנסת להעלות נושא בתי הדין השרעיים בוועדת כנסת, נשלח לכאן מטעם משרד הדתות, כל הכבוד לו בנושא שהוא מתמחה בו, האחראי לביטחון במשרד הדתות.

עזמי בשארה: זה עלבון, זו השפלה של הכנסת אם זה מה שחשב שר הדתות לשלוח, לדעתי פשוט צריכים לקום ולדחות את הישיבה עד שהם ישלחו מישהו שיש לו את הנתונים.

עזמי בשארה: שיבוא ניסים דאנה, איפה הוא מסתתר?

עזמי בשארה: אני מציע, אדוני היו"ר שתופסק הישיבה, עד שישלחו אנשים שנוכל לדבר.

דוד אזולאי: חבר הכנסת בשארה, שמעתי ואני משתתף בהחלט במחאה הזו, זה לא מקובל גם עלי, ואני חושב שמקובל כשמקיימים דיון בוועדה שנשלחים לפחות נציגים הנוגעים בדבר.

דוד אזולאי: אבל בואו נאפשר לחבר שמעון רוקח משום כבודו של האיש, האם אדוני רוצה להשיב על דברים.

איוב קרא: אבל זה לא מכובד לך, וזה לא מכובד לוועדה הזו.

שמעון רוקח: השר ייפה את כוחי, כנראה שבעתיד אני אקבל את תפקיד הסמנכ"ל למנכ"לות.

שמעון רוקח: חברי הכנסת קמים לעזוב את הוועדה.

דוד אזולאי: רבותיי חברי הכנסת.

דוד אזולאי: חבר הכנסת עזמי בשארה.

דוד אזולאי: יש לי בקשה אליכם, אני מבקש תכבדו את בקשתי.

דוד אזולאי: אני מבקש מכם לשבת, תנו לי לסיים את הדיון בצורה מכובדת לטובת העניין.

עזמי בשארה: בתנאי אחד, שתהיה ישיבה נוספת בקרוב עם אחראים של משרד הדתות.

דוד אזולאי: אם אתה מוכן לתת לי קרדיט בעניין זה, אז אני מבקש לכבד את בקשתי.

איוב קרא: אתה פוגע בוועדה לא באף אחד אחר, זה לא מכובד.

דוד אזולאי: חברי הכנסת, אתם עושים מעשה שלא יעשה, אני רוצה לסיים בצורה מכובדת, אני שותף למחאה שלכם, חבר הכנסת איוב קרא, אני מבקש ממך לשוב למקומך.

איוב קרא: אין לי בעיה אבל אתה פוגע בוועדה.

דוד אזולאי: רבותיי, אני רוצה לסיים בצורה מכובדת, אני מרגיש לא פחות נפגע מכם, ביושב ראש ועדה, ואני ער למצבים כאלה, וצר לי מאד שלא נשלחה לכאן נציגות בכירה שתטפל בנושא כל כך כאוב ורגיש.

דוד אזולאי: אבל, מצד שני, לקום בצורה הפגנתית ולעזוב את הישיבה, בכך לא נפתור את הבעיה, יש בעיה ובואו לא נתעלם ממנה.

דוד אזולאי: זו לא בעיה שנוצרה היום, בעיית בתי הדין השרעיים קיימת כבר עשרות שנים לצערי הרב, אולי תהיה לנו הזכות אנחנו לטפל בזה, אבל בהפגנות ומחאות לא נפתור את הבעיה.

דוד אזולאי: לכן, אני מבקש מכם, אני מקבל את הדברים האלה.

דוד אזולאי: אני רוצה כרגע לא להמשיך את הדיון, לא רוצה לפתח דיון יותר מזה.

דוד אזולאי: אני חושב ששמענו דברים מאד קשים מנשיא בתי הדין השרעיים, ואני מבקש, היות וחבר הכנסת מוחמד כנעאן יזם את הדיון הזה, מגיע לנו שנשמע אותו ולאחר מכן נחליט, בבקשה אדוני חבר הכנסת.

מוחמד כנעאן: אני מצטרף לדעתם של החברים, ולא במקרה אמרתי אפוטרופוסים, התכוונתי לזה.

מוחמד כנעאן: לא במקרה מצבם של בתי הדין השרעיים נראה כמו שהוא נראה, בגלל היחס המזלזל לאורך 50 שנה בבתי הדין השרעיים ובמוסד הזה בכלל.

מוחמד כנעאן: לא במקרה מצבם בשטח נראה כואב כל כך.

מוחמד כנעאן: לכן אדוני, אני לא רוצה להרחיב, רק לומר דבר אחד, צריכה לצאת מכאן קריאה להפריד את בתי הדין שרעיים ממשרד הדתות כיחידת סמך לצד משרד המשפטים כמו כל השופטים במדינת ישראל.

מוחמד כנעאן: על מנת לכבד את המוסד הזה, לתת לו את הכבוד הראוי, וגם שהציבור שיקבל את השירות הזה, יכבד את המערכת הזו.

מוחמד כנעאן: עד היום הזה, משרד הדתות, עם כל המחלקות שלו, זלזל בצורה מוחלטת, והזלזול הזה מתבטא גם בישיבה.

מוחמד כנעאן: אני יודע שנשיא בתי הדין השרעיים שלח כל מיני מכתבים, הסמנכ"ל שלח כל מיני מכתבים, בלי שום תשובות.

מוחמד כנעאן: התשובות שאנחנו מקבלים ממשרד הדתות הן תשובות מזלזלות באוכלוסיה כה גדולה שאמורה לקבל שירות הולם.

מוחמד כנעאן: לא במקרה העלתי את הנושא הזה, ועקב סיורים שלי במקומות אחרת, לא במקרה אמרתי נצרת, או עכו, נפגשתי גם עם אחדים מהקאדים היושבים כאן ועם אלה שלא יושבים כאן.

מוחמד כנעאן: לכן אני חושב שראוי שיינתן דיון מסודר מכובד עם כל גורמים, ואם אפשר לבקש, עם כבוד השר בעצמו, כמו היה ברבנות הראשית, אין שום סיבה שבעולם שהשר לא יכבד את הבקשה שלנו.

דוד אזולאי: רבותי ברשות

דוד אזולאי: כם אבקש לסכם את הדיון.

דוד אזולאי: הוועדה מביאה את מחאתה מכך שלא הגיע נציגות ראויה ממשרד הדתות, על כן הוועדה נועלת את הדיון לא תמשיך את הדיון, ותקיים את הדיון בזמן הקרוב, בהשתתפות שר הדתות מנכ"ל הדתות ונציגי משרד הדתות.

דוד אזולאי: תודה רבה.